EL
C 451/24
Επίσημη Εφημερίδα της Ευρωπαϊκής Ένωσης
28.11.2022
Προσφυγή της 12ης Οκτωβρίου 2022 — Portigon κατά ΕΣΕ (Υπόθεση T-641/22) (2022/C 451/28) Γλώσσα διαδικασίας: η γερμανική Διάδικοι Προσφεύγουσα: Portigon AG (Düsseldorf, Γερμανία) (εκπρόσωποι: D. Bliesener, V. Jungkind και F. Geber, δικηγόροι) Καθού: Ενιαίο Συμβούλιο Εξυγίανσης (ΕΣΕ)
Αιτήματα Η προσφεύγουσα ζητεί από το Γενικό Δικαστήριο: — να ακυρώσει την απόφαση του καθού της 25ης Ιουλίου 2022 σχετικά με τον υπολογισμό των εκ των προτέρων εισφορών στο Ενιαίο Ταμείο Εξυγίανσης για το 2017 (SRB/ES/2022/41), καθόσον η απόφαση αφορά την προσφεύγουσα· — να αναστείλει τη διαδικασία κατά το άρθρο 69, στοιχεία γ' και δ', του Κανονισμού Διαδικασίας του Γενικού Δικαστηρίου, έως ότου κριθούν τελεσιδίκως οι υποθέσεις T-413/18 (1), T-481/19 (2), T-339/20 (3) και T-424/20 (4) και T-360/21 (5) ή έως ότου οι συναφείς δίκες περατωθούν με άλλο τρόπο· — να καταδικάσει το καθού στα δικαστικά έξοδα.
Λόγοι ακυρώσεως και κύρια επιχειρήματα Προς στήριξη της προσφυγής της, η προσφεύγουσα προβάλλει εννέα λόγους. 1.
Με τον πρώτο λόγο προβάλλεται παράβαση του κανονισμού (ΕΕ) 806/2014 του Ευρωπαϊκού Κοινοβουλίου και του Συμβουλίου (6), του εκτελεστικού κανονισμού (ΕΕ) 2015/81 του Συμβουλίου (7) και της ΣΛΕΕ, καθόσον η προσφεύγουσα κλήθηκε να καταβάλει εισφορά στο ταμείο — Το καθού κακώς επέβαλε στην προσφεύγουσα την υποχρέωση να καταβάλει εισφορά, διότι ο κανονισμός 806/2014 και η οδηγία 2014/59/ΕΕ του Ευρωπαϊκού Κοινοβουλίου και του Συμβουλίου (8) δεν προβλέπουν την καταβολή υποχρεωτικών εισφορών για ιδρύματα που υπόκεινται σε διαδικασία εξυγίανσης. — Ο νομοθέτης δεν έπρεπε να στηρίξει την υποχρέωση καταβολής εισφοράς στο άρθρο 114 ΣΛΕΕ, ελλείψει στοιχείου συνάφειας με την εσωτερική αγορά.
Η ισχύς εναρμονισμένων κανόνων περί εισφορών σε ολόκληρη την Ένωση ούτε καθιστά ευχερέστερη την άσκηση των θεμελιωδών ελευθεριών ούτε αίρει αισθητές στρεβλώσεις του ανταγωνισμού σε σχέση με ιδρύματα που αποσύρονται από την αγορά. — Το καθού κακώς επέβαλε στην προσφεύγουσα την υποχρέωση καταβολής εισφοράς, διότι το ίδρυμα δεν είναι εκτεθειμένο σε κινδύνους, τυχόν εξυγίανση κατά τον κανονισμό 806/2014 αποκλείεται, το δε ίδρυμα δεν είναι σημαντικό για τη σταθερότητα του χρηματοπιστωτικού συστήματος. — Ο κατ’ εξουσιοδότηση κανονισμός (ΕΕ) 2015/63 της Επιτροπής (9) αντιβαίνει στο άρθρο 114 ΣΛΕΕ και στο άρθρο 103, παράγραφος 7, της οδηγίας 2014/59/ΕΕ ως ουσιώδους κανόνα (Άρθρο 290, παράγραφος 1, δεύτερο εδάφιο, ΣΛΕΕ). 2.
Με τον δεύτερο λόγο προβάλλεται παράβαση του άρθρου 41, παράγραφος 2, στοιχείο γ', και του άρθρου 47 του Χάρτη των Θεμελιωδών Δικαιωμάτων της Ευρωπαϊκής Ένωσης (στο εξής: Χάρτης), διότι η μέθοδος υπολογισμού δεν παρέχει δυνατότητα πλήρους αιτιολόγησης του τρόπου υπολογισμού της εισφοράς.
Ο κατ’ εξουσιοδότηση κανονισμός (ΕΕ) 2015/63 είναι εν μέρει ανίσχυρος. 3.
Με τον τρίτο λόγο προβάλλεται παράβαση των άρθρων 16 και 20 του Χάρτη, διότι, λόγω της ειδικής κατάστασης στην οποία τελεί προσφεύγουσα, η προσβαλλόμενη απόφαση παραβιάζει την αρχή της ισότητας και προσβάλει το θεμελιώδες δικαίωμα επιχειρηματικής ελευθερίας.